Κάθε δυάδα μητέρας και μωρού είναι μοναδική και ό,τι ισχύει για ένα μωρό δε σημαίνει ότι ισχύει για κάθε μωρό. Έτσι κάθε δυάδα αναπτύσσει την ή τις αγαπημένες στάσεις θηλασμού. Για να είστε σίγουρη ότι έχετε βρει μια καλή στάση θηλασμού θα πρέπει να κάθεστε αναπαυτικά, χωρίς να επιβαρύνετε τη μέση ή την πλάτη σας, οι θηλές σας να μην πονάνε, το μωρό να είναι άνετα, να βλέπετε τη γωνία του στόματός του να ανεβοκατεβαίνει και να ακούτε τις γουλίτσες που καταπίνει.
Σκεφτείτε ότι οι γυναίκες θηλάζουν εδώ και αιώνες και κάθε μια το κάνει με τον δικό της τρόπο. Οι στάσεις θηλασμού που προτείνονται είναι για να σας δώσουν μια ιδέα και έναν απλό και σίγουρο τρόπο για να ξεκινήσετε.